Regionsudvalgets udtalelse om "Meddelelse fra Kommissionen 'Strategier for job i informationssamfundet'"

(2001/C 357/03)

REGIONSUDVALGET har -

under henvisning til Kommissionens meddelelse "Strategier for job i informationssamfundet" (KOM(2000) 48 endelig),

under henvisning til præsidiets beslutning af 13. juni 2000 om i henhold til EF-traktatens artikel 265, stk. 5, at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Regionsudvalgets udtalelse om Kommissionens grønbog "Information i den offentlige sektor: en vigtig ressource for Europa. Grønbog om information i den offentlige sektor i informationssamfundet" (KOM(98) 585 endelig udg.), CdR 190/1999 fin(1),

under henvisning til Regionsudvalgets udtalelse om "At lære i informationssamfundet - Handlingsplan for et europæisk initiativ på uddannelsesområdet (1996-1998)" (KOM(96) 471 endelig udg.), CdR 368/96 fin(2),

under henvisning til Regionsudvalgets udtalelse om grønbogen "Liv og arbejde i informationssamfundet - Mennesket i centrum" (KOM(96) 389 endelig udg.), CdR 365/96 fin(3),

under henvisning til Regionsudvalgets udtalelse om "Informationssamfundet: Fra Korfu til Dublin - de nye prioriteringsområder" og "Informationssamfundets betydning for EU-politikkerne - næste skridt" (KOM(96) 395 endelig udg.), CdR 337/96 fin(4),

under henvisning til Regionsudvalgets udtalelse om "Meddelelse fra Kommissionen til Europa-Parlamentet og Rådet ledsaget af et forslag til Rådets beslutning vedrørende vedtagelsen af et flerårigt EU-program til stimulering af udviklingen af en europæisk industri for multimedieindhold og tilskyndelse til anvendelse af multimedieindhold i det spirende informationssamfund (INFO 2000)" (KOM(95) 149 endelig udg.), CdR 22/96 fin(5),

under henvisning til Regionsudvalgets udtalelse om Kommissionens meddelelse om "Europa på vej mod informationssamfundet - en handlingsplan" (KOM(94) 347 endelig udg.), CdR 21/95 fin(6),

under henvisning til Regionsudvalgets udtalelse om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om "Det almene tjenesteudbud for telekommunikation i perspektivet af et fuldt liberaliseret marked - En væsentlig bestanddel af informationssamfundet" (KOM(96) 73 endelig udg.), CdR 371/96 fin(7),

under henvisning til Regionsudvalgets resolution om "Gennemførelse af den europæiske beskæftigelsesstrategi", CdR 461/1999 fin(8),

under henvisning til Regionsudvalgets udtalelse om Kommissionens meddelelse om "At lære i informationssamfundet - Handlingsplan for et europæisk initiativ på uddannelsesområdet (1996-1998)" (KOM(96) 471 endelig udg.), CdR 368/96 fin(9),

under henvisning til Regionsudvalgets udtalelse om "De lokale og regionale myndigheders rolle i samarbejdet mellem uddannelsesinstitutioner og erhvervslivet", CdR 346/96 fin(10),

under henvisning til forslaget til udtalelse (CdR 303/2000 rev. 2), som Underudvalg 5 vedtog den 19. april 2001 med Tilman Tögel (D/PSE) som ordfører,

ud fra følgende betragtninger,

1. verdensøkonomien forvandler sig i stigende grad til et informationssamfund, som er underlagt nye regler, og som i kraft af sin stærke dynamik har et betydeligt vækst- og beskæftigelsespotentiale, idet informationssamfundet driver væksten og skaber nye arbejdspladser,

2. derfor har EU sat sig for at afskaffe massearbejdsløsheden i løbet af de kommende ti år ved at tilstræbe en konsekvent udvikling af informationssamfundet,

3. informationssamfundet tegner sig allerede i dag for en væsentlig del af EU's BNP og kan notere en større tilvækst end andre erhvervssektorer; der er nu flere millioner beskæftigede i informationssamfundet,

4. EU udnytter ganske vist endnu ikke informationssamfundets beskæftigelsespotentiale fuldt ud, men med det særlige beskæftigelsestopmøde i Luxembourg i november 1997 fremhævede EU informationssamfundets potentielle betydning for beskæftigelsen, og efter Det Europæiske Råd i Wien i december 1998 blev der nedsat en ekspertgruppe, hvor medlemsstater udveksler nationale strategier for informationssamfundet. Inden for rammerne af den europæiske beskæftigelsesstrategi omfatter de nationale handlingsplaner (NAP) for 1999 endvidere en indsats for informationssamfundet. I mellemtiden har EU udtrykkeligt givet dette emne høj prioritet, hvilket da også fremgår af, at Det Europæiske Råd i Lissabon i begyndelsen af året vedtog e-Europe-initiativet,

4a. det skal fremhæves, at Kommissionens meddelelse overhovedet ikke kommer ind på de særlige forhold, der gør sig gældende i landdistrikter og randområder; hvis man ikke er særlig opmærksom på disse områder, kan de blive udsat for en endnu mere markant marginalisering i forbindelse med udviklingen af informationssamfundet,

det bemærkes også, at meddelelsen intetsteds tager højde for den meget specifikke landbrugssektor og landdistrikternes udvikling, hverken med hensyn til arbejdsgivere, arbejdstagere eller tilknyttede aktiviteter,

5. det erkendes også, at denne opgave kun kan løses, hvis princippet om livslang uddannelse gennemføres inden for alle områder af samfundet, og hvis alle forudsætninger herfor tilvejebringes, så det lykkes at uddanne et stort potentiale af fagfolk inden for IKT (informations- og kommunikationsteknologi),

6. hvis beskæftigelsespotentialet i informationssamfundet skal udnyttes fuldt ud, skal der drages nytte af det høje uddannelsesniveau i EU, den erhvervsaktive befolknings kreativitet og alsidighed, det indre marked, euroens indførelse og virksomhedernes tilpasningsevne, og passende interventioner i landdistrikter og randområder skal gives høj prioritet,

7. det skal bemærkes, at nogle lokale og regionale myndigheder har iværksat specifikke og innovative aktiviteter på dette område. Disse erfaringer kan danne et vigtigt grundlag for projekter, som kan føres over på andre medlemsstater. Det er derfor vigtigt, at myndighederne virkelig får muligheden for at udveksle erfaringer,

8. for at videreudvikle denne positive udgangssituation skal en europæisk strategi for beskæftigelse i informationssamfundet ikke kun være centreret om kommercielle interesser, men også inddrage de sociale hensyn,

9. derfor bør de ansattes livskvalitet, den faktiske personlige og samfundsmæssige nytte af nye tekniske muligheder og disses sociale, miljømæssige, demokratiske og etiske bæreevne tjene som vigtige ledetråde, når der udvikles strategier for beskæftigelsen i informationssamfundet,

10. på baggrund af den vedvarende arbejdsløshed og dennes konsekvenser for de regionale og lokale myndigheder ligger den vigtigste udfordring for alle aktører i at sørge for, at beskæftigelsessaldoen som følge af omstillingen til informationssamfundet enten er i balance eller er positiv, og denne opgave vil kræve en ihærdig politisk og samfundsmæssig indsats,

11. informationssamfundet vil ikke automatisk føre til overvindelse eller blot en lempelse af beskæftigelseskrisen. Der er tværtimod risiko for, at anvendelsen af nye informations- og kommunikationsteknologier til rationaliseringsformål i de kommende år vil føre til yderligere nedlæggelse af arbejdspladser, om end der på længere sigt kan kompenseres for dette tab i kraft af den arbejdspladstilvækst, der samtidig finder sted inden for nye produktions- og tjenesteydelsesområder -

på den 39. plenarforsamling den 13.-14. juni 2001 (mødet den 13. juni) enstemmigt.

Vedtaget følgende udtalelse

1. Regionsudvalget ser det som en af sine vigtigste opgaver at støtte initiativer til fordel for nye beskæftigelsesmuligheder og dermed bidrage til at skabe nye arbejdspladser og modvirke tabet af eksisterende arbejdspladser.

2. Regionsudvalget gør opmærksom på, at IT-sektoren kan blive en af nøgleindustrierne i det 21. århundrede og derfor udgør en vigtig referenceramme for uddannelses- og beskæftigelsessystemet samt en aktiv arbejdsmarkedspolitik i EU.

3. Det støtter Kommissionens udvikling af socialt bæredygtige strategier, der sigter mod fuld udnyttelse af informationssamfundets beskæftigelsespotentiale som led i en europæisk beskæftigelsesstrategi.

4. Den foreliggende meddelelse skal ses som et vigtigt bidrag og en støtte til e-Europe-initiativet, der skal forberede Europa på den digitale æra.

5. Det skal endvidere slås fast, at livslang uddannelse af hensyn til vidensniveauet må prioriteres særligt højt i informationssamfundet, da arbejdstagerne nødvendigvis skal have et højt kvalifikationsniveau, stor kompetence og en god tilpasningsevne.

6. Regionsudvalget mener derfor, at de lokale og regionale myndigheder, under hensyntagen til subsidiaritetsprincippet, sættes i stand til

- at integrere informationssamfundets værktøjer i de forskellige uddannelsessystemer;

- at støtte integrationen af informationssamfundets værktøjer og multimedier i de forskellige undervisningsplaner (partnerskaber mellem den offentlige og den private sektor);

- at støtte oprettelsen af regionale og lokale indholdsudviklende netværk i uddannelsessektoren;

- at sikre, at alle undervisere bevisligt har informationssamfundsmæssige kvalifikationer;

- at garantere alle skoler tilslutning til Internettet samt

- at forbedre multimedieegenskaberne på skolernes PC'er.

7. I den forbindelse skal det understreges, at de nævnte aspekter kun bør gennemføres i praksis, hvis det offentlige uddannelsessystem udbygges, og alle elever sikres adgang til de nye teknologier. Det indebærer også, at der skal afsættes økonomiske midler til en bedre personalemæssig og teknisk udrustning, til videreuddannelse af lærerkræfterne og til udvikling af undervisningsmodeller, der på intelligent vis fremmer de nye mediers integration i den pædagogiske proces.

8. Regionsudvalget pointerer, at de beskæftigelsespolitiske perspektiver, informationssamfundet åbner op for, ikke bør føre til, at der i stor stil skabes en infrastrukturel og teknologisk grobund for marginalisering af det offentlige uddannelsessystem. Eftersom uddannelsesområdet også fremover vil have stor betydning, er det offentlige uddannelsessystem et myndighedsanliggende og bestemt ikke et område, hvor de regionale og lokale myndigheder bør trække sig tilbage. Derfor bør man også undersøge, hvordan forholdet mellem det private erhvervsliv og skolerne kan reguleres.

9. Regionsudvalget påpeger endvidere, at arbejdsmarkedet i informationssamfundet ikke længere følger de traditionelle organisationsmodeller, men kræver fleksible arbejdstagere med en god tilpasningsevne og alsidige kvalifikationer, eftersom mange af dem er beskæftiget i erhverv, der er centreret om viden og information. Denne fleksibilitet og tilpasningsevne bør ikke medføre nedsat arbejdskvalitet eller utryghed i ansættelsen.

10. I samarbejde med industri, forbund og fagforeninger har de lokale og regionale myndigheder allerede i længere tid beskæftiget sig meget indgående med emnet. Eftersom de lokale og regionale myndigheder på én gang udbyder uddannelse og er en drivkraft for den økonomiske udvikling, kan de bidrage til at slå bro mellem uddannelsesinstitutioner af enhver art og erhvervslivet. Mange regioner og kommuner kunne tage et vigtigt skridt ved at indføre nye lærlingeuddannelser i IT-sektoren. Dermed kunne man på forholdsvis kort tid sikre en virksomhedsnær uddannelse af fagfolk med stor praktisk kompetence, især på brugerområdet. Det ville give mulighed for at udfylde et vigtigt hul i beskæftigelsesstrukturen i denne branche, der hidtil typisk har været henvist til universitetskandidater eller omskolede arbejdstagere fra andre erhverv.

11. De regionale og lokale myndigheder skal støttes i deres bestræbelser på

- at give hver enkelt arbejdstager mulighed for at tilegne sig viden om informationssamfundet;

- at udarbejde rammeaftaler og praktiske ordninger på regionalt og lokalt plan, så telearbejde kan få større udbredelse som et nyt jobskabelsesmiddel til fremme af den erhvervsmæssige integrering af unge, der bor i landdistrikterne, og dermed bidrage til at opretholde den geografiske balance. I forbindelse med udvikling af initiativer relateret til informationssamfundet bør der kunne skabes arbejdspladser for kvinder og sikres mulighed for at forene arbejdsliv og familieliv;

- at øge såvel udbuddet af som efterspørgslen efter uddannelser på universitetsniveau under hensyntagen til kønsbalancen;

- at fremme mellemlange IT-kurser; og

- at forbedre de handicappedes beskæftigelsesegnethed;

- træffe særlige foranstaltninger til fordel for landbrugets arbejdsgivere og arbejdstagere, udvikling af landdistrikter og tilknyttede aktiviteter, som sigter mod at give adgang til informationssamfundets værktøjer, teknikker og sprog; og

- at udvikle foranstaltninger til fremme af livslang uddannelse, især med det sigte at give alle adgang til digital kompetence og oprette lokale uddannelsescentre, herunder for e-learning.

12. Som arbejdsmarkedets parter har understreget, er det klart nødvendigt, at arbejdstagerne får de fornødne kvalifikationer til at opfylde de nye arbejdskrav i informationssamfundet, og at livslang uddannelse gøres til en integreret bestanddel af arbejdsdagen. Regionsudvalget forventer derfor, at videreuddannelses- og arbejdstidspolitikken kædes sammen. Arbejdstidsnedsættelser, som samles i "uddannelsesblokke" og bruges til forbedring af erhvervskvalifikationerne, kunne både give vigtige beskæftigelsespolitiske impulser og sætte kraftigt skub i det "uddannelsesfremstød", der kræves fra alle sider.

13. Regionsudvalget erkender, at erhvervsuddannelsessystemet i informationssamfundet muligvis i stigende grad vil skulle suppleres med virksomhedsfinansierede uddannelsesforløb. Inden for de nye IT-lærlingeuddannelser har det bestående uddannelsessystem ydet et vigtigt bidrag til erhvervslivets strukturomstilling og dermed stået en vigtig prøve i overgangen til informationssamfundet.

14. Regionsudvalget mener, at man i den forbindelse med støtte fra arbejdsmarkedets parter bør undersøge, om det er nødvendigt at gennemføre en omfattende modernisering af arbejdsretten samt social- og uddannelseslovgivningen, så kravene stemmer overens med et arbejdsmiljø, der er præget af informationssamfundet. Beskæftigelsespolitikken for informationssamfundet bør sørge for, at de nye former for arbejdstilrettelæggelse, f.eks. telearbejde, og de nye arbejdsforhold, f.eks. "selvstændighed i netværket", udformes på en socialt bæredygtig måde, så de muligheder, de åbner for ansatte og samfund, kan udnyttes, og man undgår social skævvridning og risikoen for et splittet samfund.

15. Regionsudvalget henstiller, at man som følge af de ændrede arbejdsforhold i informationssamfundet også ser nærmere på definitionen af henholdsvis arbejdstagerbegrebet og virksomhedsbegrebet, indførelsen af en fælles rammelovgivning for beskyttelse i forbindelse med telearbejde, en passende beskyttelse af arbejdstagerens personlige oplysninger i et "digitalt arbejdsmiljø", garanteret adgang for samarbejds- og personaleudvalg og fagforeninger til elektroniske virksomhedsnet, en udbredelse af vurderingsgrundlaget for de sociale sikringsordninger, herunder inddragelse af "nye selvstændige", samt gennemførelsen af effektive sociale og arbejdsretlige minimumsstandarder.

16. Regionsudvalget bifalder tanken om uddannelsesfonde, der udformes som offentligy-private partnerskaber på initiativ af individuelle virksomheder i IKT-sektoren, som er åbne for yderligere partnere, og som skulle anvendes til finansiering af bl.a. følgende foranstaltninger:

- udvidelse med nye studietilbud på erhvervsakademier, polytekniske læreanstalter, universiteter og tilsvarende institutioner; universitetskandidater tilbydes en IKT-tillægsuddannelse;

- stipendier til studerende på IKT-uddannelser;

- fremme af fagspecifik og tværfaglig videreuddannelse; uden for rammerne af de offentlige institutioners uddannelsesfremme kunne især IKT-sektoren uddanne faglært arbejdskraft som led i et fremstød for videreuddannelse;

- personaleudveksling med forskningsinstitutioner.

17. Regionsudvalget er enig med Kommissionen i, at offentlige tjenesteydelser vil ændre sig grundlæggende i informationssamfundet, og det er nødvendigt, at alle regionale og lokale myndigheder og organer målrettet tilstræber at fremskynde anvendelsen af informationssamfundets værktøjer i dagligdagen for at forbedre de offentlige tjenesters effektivitet og kvalitet. Dette vil bane vej for en gensidig tilnærmelse mellem den offentlige forvaltning og borgerne.

Regionsudvalget bifalder ligeledes tanken om individuelle uddannelseskonti som et nyttigt og effektivt middel til udbredelse af kendskabet til informations- og kommunikationsteknologier og som en ny vej til mobilisering af finansielle ressourcer til livslang uddannelse.

18. Det bør derfor undersøges, hvordan de regionale og lokale myndigheder kan støttes i forbindelse med

- udformningen af brugervenlige Internet-sider, der giver et klart overblik over borgernes rettigheder og omfatter links til de vigtigste regionale og lokale myndigheder og tjenester;

- oprettelsen af offentlige steder, hvor der er Internet-adgang, og de ansattes skoling på stedet i de færdigheder, informationssamfundet kræver;

- oprettelsen af centrale kontaktpunkter for virksomheder;

- oprettelse af telecentre i de bykerner, der fungerer som referencepunkter for landdistrikter og randområder, så især unge, også helt unge, får mulighed for at tilegne sig edb-kundskaber og for at få adgang til Internettet, da dette er forudsætninger for at kunne udføre telearbejde.

19. Kommissionen har ret i, at informationssamfundet og e-handelen vil drive den økonomiske vækst og skabe arbejdspladser. Der vil derfor åbne sig nye aktivitetsområder for virksomhederne i informationssamfundet, og kontinuerlig innovation ved hjælp af informationssamfundets værktøjer vil være af afgørende betydning for konkurrenceevneforbedringen og jobskabelsen.

20. Regionsudvalget anbefaler udtrykkeligt, at de regionale og lokale myndigheder støttes i deres bestræbelser på at sikre

- at de lokale virksomheder udvikler nye tjenesteydelser;

- at andelen af risikovillig kapital, der tilflyder sådanne virksomheder, kan forhøjes;

- at samarbejdet mellem industri og forskningssektoren på regionalt og lokalt plan fremmes;

- at der på en socialt bæredygtig måde tages hensyn til de små og mellemstore virksomheders behov i alle offentlige programmer på regionalt og lokalt plan, og

- at antallet af virksomheder, der udnytter IKT-tjenesteydelserne, kan forhøjes.

21. Regionsudvalget mener dog, at der også i informationssamfundet - under inddragelse af arbejdsmarkedets parter - skal iværksættes ordninger, som i forbindelse med nye arbejdspladser tager hensyn til overenskomstmæssige bestemmelser om mindsteløn, ferie, løn under sygdom osv.

22. I forbindelse med udnyttelsen af det positive beskæftigelsespotentiale, som overgangen til informationssamfundet utvivlsomt skaber, mener Regionsudvalget dog også, at man målrettet skal fremme jobskabende produktinnovationer og den købedygtige efterspørgsel, som et masseforbrug af nye varer og tjenesteydelser forudsætter.

23. Regionsudvalget går ind for opbygningen af netværk mellem IT-virksomheder med henblik på gennemførelse af behovsanalyser, udveksling af erfaringer og samarbejde inden for udvikling og tilvejebringelse af en faglært arbejdsstyrke. I den forbindelse skal der iværksættes eller formidles især virksomhedspartnerskaber inden for uddannelse og videreuddannelse, og styringen skal forestås af koordineringskontorer eller ledende virksomheder under inddragelse af udbydere af uddannelse. Tilsvarende "områdekontorer" kan f.eks. opstå i forbindelse med kommunale organer og foreninger til struktur- og erhvervsfremme. På den måde bør yderligere IT-virksomheder bringes til at udbyde uddannelsespladser.

24. Efter Regionsudvalgets opfattelse er det vigtigt at undersøge, hvordan de central- og østeuropæiske ansøgerlande kan støttes med henblik på udvikling af socialt bæredygtige strategier for beskæftigelse i informationssamfundet.

Bruxelles, den 13. juni 2001.

Jos Chabert

Formand for

Regionsudvalget

(1) EFT C 57 af 29.2.2000, s. 11.

(2) EFT C 116 af 14.4.1997, s. 89.

(3) EFT C 116 af 14.4.1997, s. 81.

(4) EFT C 42 af 10.2.1997, s. 31.

(5) EFT C 129 af 2.5.1996, s. 39.

(6) EFT C 210 af 14.8.1995, s. 109.

(7) EFT C 116 af 14.4.1997, s. 33.

(8) EFT C 226 af 8.8.2000, s. 43.

(9) EFT C 116 af 14.4.1997, s. 89.

(10) EFT C 116 af 14.4.1997, s. 98.